THCOM บวก 4% รับผลงานไตรมาส 3/61 กำไรโตเด่น 59.6% ลุ้นปีนี้เทิร์นอะราวด์
THCOM บวก 4% รับผลงานไตรมาส 3/61 กำไรโตเด่น 59.6% ลุ้นปีนี้เทิร์นอะราวด์ ฟากโบรกฯแนะ"ซื้อ"เล็งปรับราคาเป้าใหม่ โดยล่าสุด ณ เวลา 10.43 น. อยู่ที่ 8.50 บาท บวก 0.35 บาท หรือ 4.29% สูงสุดที่ 8.55 บาท ต่ำสุดที่ 8.35 บาท ด้วยมูลค่าซื้อขาย 4.2 ล้านบาท
31 ต.ค. 2561

ผู้สื่อข่าวรายงานว่า ราคาหุ้น บริษัท ไทยคม จำกัด (มหาชน) หรือ THCOM ล่าสุด ณ เวลา 10.43 น. อยู่ที่ 8.50 บาท บวก 0.35 บาท หรือ 4.29% สูงสุดที่ 8.55 บาท ต่ำสุดที่ 8.35 บาท ด้วยมูลค่าซื้อขาย 4.2 ล้านบาท

ด้าน บล. ฟิลลิป ระบุในบทวิเคราะห์ ปรับคำแนะนำเป็น ”ซื้อ” จากมุมมอง GPM ดีกว่าที่คาดไว้ก่อนหน้านี้ พร้อมปรับกำไรปกติปี 61 ขึ้นเป็น 370 ล้านบาท (เดิม 346 ล้านบาท) ทั้งนี้กำไรปกติ 9 เดือนแรกปี 61 คิดเป็น 61.2% ของประมาณการกำไรใหม่
สำหรับ THCOM ประกาศกำไรสุทธิไตรมาส 3/61 อยู่ที่ 104 ล้านบาท เติบโต 59.6% จากช่วงเดียวกันของปีก่อน แต่ลดลง 58.6% จากไตรมาสก่อน ทั้งนี้กำไรสุทธิที่เพิ่มขึ้นหลัก ๆ มาจากค่าเสื่อมราคาที่ลดลงหลังมีการบันทึกด้อยค่าของดาวเทียมไทยคม 4 เมื่อไตรมาส 4/60 ซึ่งช่วยหนุนให้ GPM ปรับเพิ่มขึ้นมาอยู่ที่ 31.7% เทียบกับไตรมาส 3/60 ที่ 21.7% รวมถึงการลดลงของ SG&amp;A ขณะที่กำไรสุทธิที่ลดลงจากไตรมาสก่อนนั้นเป็นผลจากการแข็งค่าของค่าเงินบาทเทียบดอลลาร์สหรัฐฯ
ทั้งนี้ ทางฝ่ายคาดผลดำเนินงานปกติไตรมาส 4/61 คาดพลิกกลับมามีกำไรเทียบกับไตรมาส 4/60 จาก GPM ที่คาดว่าจะดีขึ้นหลังค่าเสื่อมราคาลดลง รวมถึงการตั้งสำรองหนี้สงสัยจะสูญที่คาดไม่สูงมาก เช่นเดียวกับไตรมาสก่อนที่ฟื้นตัวต่อจากอัตราการใช้งานที่เพิ่มขึ้นของลูกค้ารายเดิมและลูกค้ารายใหม่